การดู Bid–Offer–กราฟ
คิดอยู่พักใหญ่ว่าจะเขียนเรื่องตามหัวข้อดีไหม
12 ส.ค. 2563

ลูบคมตลาดทุน : ธนะชัย ณ นคร
คิดอยู่พักใหญ่ว่าจะเขียนเรื่องตามหัวข้อดีไหม
แต่มีนักลงทุน Inbox รวมถึงถามผ่านรายการ “แก๊งสี่โมงเย็น” ทาง “ข่าวหุ้นทีวีออนไลน์” ค่อนข้างบ่อย
เป็นประเด็นเกี่ยวกับหุ้นเวลาซื้อ เช่นเรื่อง พื้นฐาน สัญญาณเทคนิค และการสังเกตเทคนิคต่าง ๆ ก่อนการเข้าซื้อหุ้น
ก่อนอื่น ขอออกตัวก่อนว่า ไม่ได้เป็นเซียนหุ้น
ทว่า สิ่งที่นำมาเขียน ก็มาจากการมีโอกาสได้พูดคุยกับบรรดาเซียนหุ้นตัวจริง เสียงจริง ทั้งนักลงทุนรายใหญ่ มาร์เก็ตติ้งรุ่นเก๋า นักวิเคราะห์ คนในวงการโบรกฯ
และการหาข้อมูลจากแหล่งต่าง ๆ รวมถึงการดูความเคลื่อนไหวทางหน้าจอ
มาถึงเรื่อง Bid กับ Offer
เข้าใจว่า เรื่องนี้นักลงทุนหลาย ๆ คนที่เทรดหุ้นกันมานาน น่าจะพอทราบกันแล้ว
เช่น Bid หนา Offer หนา
Bid บาง Offer บาง หรือ Bid บาง แต่ Offer หนา
และ Bid หนา ส่วน Offer บาง
สิ่งเหล่านี้คือสัญญาณที่บ่งบอกว่า หุ้นตัวนั้น กำลังจะวิ่งขึ้น หรือร่วงลง
แต่เพื่อความชัวร์ของข้อมูล
เมื่อวันจันทร์ที่ผ่านมา (10 ส.ค.) ได้ถามกับเซียนหุ้น และมาร์เก็ตติ้งรุ่นเก๋าว่า “ทฤษฎี” เรื่อง Bid กับ Offer นี้ยังใช้ได้ไหม
วิสัชนา คือ “ยังใช้ได้”
ก่อนอื่นที่เราจะเลือกซื้อหุ้น มีคำแนะนำว่าต้องพิจาณาเรื่อง “พื้นฐาน” มาเป็นลำดับแรก (ยกเว้นหุ้นปั่น)
เมื่อรู้ว่าหุ้นตัวไหนพื้นฐานดีแล้ว ลำดับถัดมาคือ การดูสัญญาณทางเทคนิค หรือเทคนิคต่าง ๆ ทั้ง กราฟ Bid Offer และวอลุ่มการซื้อขายเข้ามาประกอบ
กลับมาที่เรื่องของ Bid กับ Offer
หาก Bid บาง แต่ Offer หนา (ทั้ง 5 แถว) ส่วนใหญ่แล้ว หุ้นตัวนั้น ๆ “เจ้ามือ” กำลัง “เก็บของ” (ต้องดูกราฟย้อนหลังประกอบด้วย)
หาก Bid หนา แต่ Offer บาง (เกือบทั้ง 5 แถว) นั่นเป็นสัญญาณว่าเจ้ามือกำลังจะ “ออกของ” ล่ะ
ยกตัวอย่างหุ้นตัวหนึ่ง สมมุติว่าชื่อ “S”
หุ้น S ตัวนี้สมมุติอีกว่าจะแจ้งงบไตรมาส 2/2563 วันจันทร์ 10 ส.ค.ช่วงเย็น และปรากฏว่าราคาปิด (ก่อนแจ้งงบฯ) เยอะมาก
พอเปิดมาวันอังคาร ราคาเปิดพุ่งขึ้นทันที
มีนักลงทุนหลายคนแห่เข้าไปซื้อเพื่อเก็งกำไร จากผลประกอบการออกมาสวยงาม
ทว่า ถัดจากนั้นไม่กี่นาที อยู่ดี ๆ คำสั่งฝั่ง Offer บางเกือบทั้งแถว ซื้อเท่าไหร่ก็ไม่ไป ไม่วิ่ง นั่นแสดงว่าเจ้ามือ หรือคนที่เก็บหุ้นตอน “ไม้ต้น ๆ” เตรียมขายทำกำไรหรือปล่อยของแล้ว
และก็เป็นเช่นนั้นจริง ๆ เพราะวันนั้น หุ้นตัวดังกล่าวลงหนักมาก
หากเห็นว่าหุ้นตัวไหนมีฝั่ง Offer เป็นแบบนี้ ควรเลี่ยงไว้ก่อนเลย เพราะเราเข้าไปช่วง “ปลายไม้” แล้ว โอกาสติดดอยสูงมาก
หรืออีกกรณีหนึ่ง สมมุติว่าชื่อหุ้น “W”
หุ้น W ราคาวันจันทร์ 10 ส.ค. มีคำสั่งฝั่ง Offer หนาแน่นมากเกือบทุกแถว
ส่วนฝั่ง Bid ค่อนข้างบาง
ขณะที่หุ้น W มีข่าวว่า ผลประกอบการไตรมาส 2 จะออกมาเติบโตกว่า 300%
และแม้ว่าราคาหุ้นย้อนหลัง (เมื่อดูกราฟ) จะพบว่า วิ่งขึ้นมาแล้วระดับหนึ่ง
แบบนี้โอกาสราคาหุ้นจะวิ่งไปต่อมีสูงมาก
หรืออีกกรณี เช่น ฝั่ง Bid บาง และฝั่ง Offer หนาเฉพาะ 3 แถวบน ส่วน 2 แถวล่างบาง (มาก) แบบนี้หุ้นจะติดที่แนวต้าน เช่น หุ้น CRC เมื่อวันอังคารก็เป็นแบบนี้ (แนวต้าน 30.00 บาท)
หรือ ฝั่ง Offer หนาเฉพาะ 3 แถวล่าง ส่วน 1-2 แถวบน บางมาก ซื้อเท่าไหร่ก็ไม่ไป
แบบนี้ต้องรอย่อตัวล่ะ
หรือ ฝั่ง Offer บาง ส่วนฝั่ง Bid ไม่หนา ไม่บาง แต่แถวบนฝั่ง Bid กลับบาง และไม่มีคนมาซื้อ-ขาย ตรงแถวบนฝั่ง Bid อาจเป็นไปได้ที่หุ้นตัวนั้นมีโอกาสย่อตัว ลงมาสร้างฐาน เพื่อรอขึ้นรอบใหม่
เรื่องของ  Bid กับ Offer ยังมีเทคนิคในการดูอีกเยอะมาก
เพราะเป็นเครื่องมือของ “คนทำสภาพคล่อง” และ “เจ้ามือ”